11 AUGUSTUS – Afrikanergeskiedenis
1595 – Cornelis de Houtman in Mosselbaai
Conelis de Houtman land by die teenswoordige Mosselbaai. Hierdie landing volg nadat hy nege dae tevore om die Kaap gevaar het. Hulle het van die geleentheid gebruik gemaak en vee van die Khoi geruil.
1946 – Stellenbosse Musiekvereniging gestig
Die Stellenbosse Musiekvereniging, op hierdie dag gestig, het 'n maksimum ledetal van vyftig en reël jaarliks agt of nege huiskonserte waarin lede self huismusiek maak. Deur die jare het verskeie beroemde kunstenaars hier opgetree en het menige jong student sy eerste geleentheid vir openbare optrede gekry.
1904 – Pierre de Villiers Pienaar, taalkundige en kultuurhistorikus († 6 April 1978)
1906 – Prof. Daniël Wilhelmus Krüger, argivaris, dosent en geskiedskrywer († onbekend)
1909 – Marthinus Versfeld, filosoof en professor in die Filosofie († 18 April 1995)
1771 – Ryk Tulbagh, 18de goewerneur van die Kaap de Goede Hoop van 1751 tot 1771 (* 14 Mei 1699)
1940 – Dr. Nicolaas Johannes (NJ) van der Merwe, eerste voorsitter van die FAK en eerste hoofleier van Die Voortrekkers (* 17 Februarie 1888)
1940 – Hendrik Pieter Nicolaas (HPN) Muller, konsul-generaal en Boere-pleitbesorger (* 2 April 1859)
Hendrik Pieter Nicolaas Muller is in Rotterdam gebore en besoek Suid-Afrika die eerste keer in 1883, toe hy reeds vennoot in 'n Nederlandse handelsfirma was. Hiermee begin sy belangstelling in Suid-Afrika, en as begeesterde reisiger (en volkekundige) het hy talle artikels en kleiner werkies oor Paul Kruger en Suid-Afrika geskryf. In 1896 het hy HAL Hamelberg opgevolg as konsul-generaal van die Oranje-Vrystaat en het hy hom beywer om verdrae vir die Republiek in Berlyn en Bern te sluit. Sy vaderlandsliefde en nasietrots was so ruim dat hy die Boeresaak tydens die Anglo-Boereoorlog met volle oorgawe kon dien. Sy kantoor in Den Haag het 'n belangrike sentrum vir hulpverlening aan die Boere geword, en hy het selfs na Amerika gereis om die saak van die boere te propageer. Orals het hy kennis van die Boerestryd versprei en meegewerk om by die verskillende nasies van Europa wye belangstelling te wek. In 1919 is hy in die Nederlandse diplomatieke diens opgeneem, en hy het talle ordetekens ontvang. Sy borsbeeld staan in die hoofgebou van die UOVS. Hy is op 11 Augustus 1940 in Den Haag oorlede.
1973 – Blanche Gerstman, komponis en musikant (* 2 April 1910)
Blanche Gerstman was een van Suid-Afrika se belangrikste komponiste, maar ook 'n veelsydige musikus wat haar brood as orkesspeelster verdien het. Sy was ook van tyd tot tyd dosent in komposisie aan die Universiteite van Pretoria en Kaapstad. Sy het musiek vir die viool, klavier, orrel en orkes gekomponeer, maar het haar grootste welslae met sangwerke behaal, waarvan die koorwerke "Die Boodskap van Maria" en "Uit die Passie" die belangrikste is. Sy is op 11 Augustus 1973 oorlede.
1906: Prof. D.W. Krüger gebore
Daniël Wilhelmus Krüger [sien foto] is op Steynsburg gebore. Hy was na sy studiejare aan die PU vir CHO eers werksaam as argivaris en van 1937 tot 1966 as dosent, eers as senior lektor en vanaf 1945 as professor in en hoof van die departement Geskiedenis aan sy alma mater. Daarna het hy ook aan die Universiteite van Suid-Afrika, Fort Hare, en Transkei gedoseer. Hy is veral bekend as produktiewe en wetenskaplike navorser en geskiedskrywer. Onder sy talryke publikasies verdien veral vermelding van sy publikasies oor president Paul Kruger, sy verwerking en veral aanvulling van sy Geskiedenis van Suid-Afrika en The Making of a Nation.